《游齐山仓使遣赠长歌和韵》
宋代·钱时

昔来阳未复，倏觖今大壮。
颇复怀兹游，山山日环乡。
雪多春较涩，寒力花难王。
晨兴起和羹，御风飒然往。
嵌空互出奇，峭立屹并里。
应接不暇瞬，跬步即异状。
明游俱可人，心惬有余况。
寄隐定何许，醒翁本无相。
浑浑太古前，此巧岂天匠。
天亦莫能名，谁欤实开创。
妙空与上清，可笑渠汝诳。
绣春最孤绝，势压翠微上。
一带抹长江，群雉拱千嶂。
超览妙无涯，天地入吾量。
畴能事劖镌，琐琐较真妄。
所乏者古木，无木更虚旷。
蛮触战封疆，鸡虫争得丧。
坐缚万古痴，无病自生恙。
好是两忘猜，不劳费监谤。
载弄阳春曲，万汇同盎盎。
长歌卷雪腴，颇恨阻搜访。
此事属癯仙，公勿多怊怅。
东山挂游屐，皇猷赖公畅。
玉堂深复深，夜植青藜杖。

作者简介：严州淳安人，字子是，号融堂。绝意科举，究明理学。江东提刑袁甫建象山书院，招主讲席。理宗嘉熙二年以荐授秘阁校勘，召为史馆检阅，求去，授江东帅属归。有《周易释传》、《学诗管见》、《融堂书解》、《四书管见》、《两汉笔记》等。